# Sorell fumat

El sorell fumat (Trachurus picturatus) és un peix de la família Carangidae.

## Morfologia

* Talla: màxima 60 cm, comuna de 20 a 30 cm.
* Cos fusiforme, allargat, poc elevat i, lleugerament, comprimit.
* Escates petites i cicloides (llises).
* De 93 a 100 escudets a la línia lateral principal; la línia lateral accessòria acaba entre els radis quart i cinquè de la segona aleta dorsal.
* Rostre obtús.
* Ulls grossos amb pupil·la adiposa, ben desenvolupada.
* Boca grossa, obliqua i terminal; dents petites, en una sola filera.
* Primer arc branquial amb 14-17 branquispines superiors i 41-44 inferiors.
* Dues aletes dorsals, la primera formada per espines i la segona amb una espina i la resta per radis tous.
* L'anal, relativament curta, amb 3 espines, tot i que les dues primeres són sovint poc visibles i queden incloses a la pell; la resta està formada per radis tous; als adults, el darrer radi de la segona dorsal i el de l'anal són més llargs i es troben, lleugerament, separats de la resta.
* Les pectorals, falciformes.
* La caudal, forcada.
* Coloració del dors negre blavós i grisenc amb irisacions verd blavoses; flancs argentats i el ventre blanquinós.
* Té una petita taca negra a la vorera superior de l'opercle.
* Les aletes són de grises a vermelloses.

## Comportament

Espècie pelàgica migradora oceànica.
Forma grans bancs prop de la superfície i dels 250 fins als 350 m de fondària.

## Alimentació

S'alimenta essencialment de crustacis.

## Reproducció

La reproducció té lloc a l'estiu.

## Distribució geogràfica

Es troba a tota la Mediterrània (excepte al nord de l'Adriàtic i a la mar Negra). A l'Atlàntic Oriental des del Golf de Biscaia a Mauritània (incloent-hi les illes Açores, Madeira i Canàries).

## Pesca

Pesca industrial, semiindustrial, artesanal i esportiva; es captura amb arts de platja, tremalls, encerclament, volantí, palangres i de ròssec.
Es tracta d'una espècie popular de preu relativament baix.
A la Mediterrània hi ha dues espècies més, del mateix gènere (Trachurus mediterraneus i Trachurus trachurus), amb les quals s'acostuma a confondre.

## Referències

* Alegre, M.; J. Lleonart; J. Veny: Espècies pesqueres d'interès comercial. Nomenclatura oficial catalana. Dep. Cultura, Generalitat de Catalunya, 1992.
* Bowdich, S. L. 1825. Fishes of Madeira. Pp. 121-125 and 233-238. In: T. E. Bowdich. Excursions in Madeira and Porto Santo during the autumn of 1823, while on his third voyage to Africa. Londres. Fish. Madeira: i-xii + 1-278, 11 pls. + 10 pls.
* Huguet, A.: Catàleg d'espècies d'interès pesquer a Catalunya. Generalitat de Catalunya. Departament d'Agricultura, Ramaderia i Pesca. Any 1995.
* Lloris, Domènec i Meseguer, Sergi: Recursos marins del Mediterrani: fauna i flora del Mar Català. Departament d'Agricultura, Ramaderia i Pesca de la Generalitat de Catalunya. Barcelona, octubre del 2000. ISBN 84-393-5244-1. Plana 67.
* Mercader, Ll.: Peixos de la Costa Brava. El Cau, Quaderns del Museu Municipal de la Costa Brava. Sèrie Medi Natural. Ajuntament de Palamós, 1993.
* Riera, F.; J. Oliver; J. Terrassa: Peixos de les Balears. Conselleria de Medi Ambient, Ordenació del Territori i Litoral. Direcció General del Medi Ambient. Any 1998.